# Mal for nyhetssak - DistriktForsk

Nyhetssaken er en del av sluttrapporteringen, og kan bli lagt ut på DistriktForsk sine hjemmesider. Nyhetssaken skal *ikke* gjenfortelle gangen i forskningsprosjektet fra A til Å, men gi en kort presentasjon av prosjektets hovedproblemstilling og viktigste funn. Her er noen tips om oppbygging av teksten og hvilke momenter som bør være med. Nyhetssaken skal være på maks 1 side – og det er ønskelig at den blir illustrert med et foto. NB! Foto må sendes oss som egen fil. Husk bildetekst og fotobyline. Slik: (Foto: Ole Olsen, Institusjon).

**Spennende tittel**

Det er viktig å gi nyhetssaken en kort og informativ tittel.

**Ingress**

Informativ og pirrende ingress som formidler hovedpoenget i prosjektet på en enkel og grei måte. To-tre setninger Uten overflødige ord.

**Kort sammendrag**

Presenter helt kort bakgrunnen for prosjektet og forskningens overordnede tema. Her skal dere plasserer prosjektet inn i en større ramme og vise leseren hvorfor temaet er viktig.

Eksempel:

Lakselus er i dag et av de største problemene for oppdrettsbransjen. Næringa bruker årlig enorme summer på å bekjempe en parasitt som blir stadig mer motstandsdyktig mot tilgjengelige behandlingsmidler. I dette prosjektet har XX (bedriften) i samarbeid med XX (FoU-miljøet) sett nærmere på hvordan utvikling av helsefor for laks kan bidra til å gjøre fisken mer motstandsdyktig mot lusa.

**Presenter hovedproblemstillingen(e)**

Formuler den mest sentrale problemstillingen i prosjektet på en tydelig og lettfattelig måte. Ikke beskriv i detalj, men trekk ut essensen. Bruk gjerne spørsmålsformuleringer.

**Presenter og vurder de viktigste funnene/resultatene**

Hva var de viktigste funnene i forprosjektet? Er resultatene som forventet? Hva fikk dere svar på? Vurder kort betydningen av funnene.

**Vurder veien videre**

Hvordan kan funnene fra dette forskningsprosjektet brukes videre? Vil dere selv ta initiativ til konkrete oppfølgingsprosjekter? Er det aktuelt å søke om nye midler for å forske videre?

**Sjekkpunkter**

Avslutningsvis kan det være nyttig å vurdere teksten dere har skrevet opp mot disse punktene:

* Er det slik dere ville beskrevet prosjektet for en venn eller et familiemedlem uten særlig innsikt i forskningsfeltet?
* Er teksten full av faguttrykk som gjør den vanskelig tilgjengelig?
* Går det tydelig frem av artikkelen hva som var hovedhensikten med forskningsprosjektet?
* Forsvinner hovedfunnene i detaljerte beskrivelser av fremgangsmåten?
* Bruk gjerne sitater for å levendegjøre teksten